Sputnik versus Sputnik – Propastop
01.03.2021
Avaldame ajakirjanik Pavel Ivanovi arvamusloo, mis viitab sarnasusele kahe Sputniku, vaktsiini ja propagandaväljaande vahel.
Ühtlasi alustame uut rubriiki “Arvamuslugu”, kus võib avaldamist leida sinugi tekst. Selleks saada see e-posti aadressile [email protected].
Sputnik versus Sputnik
Sputnik V vaktsiini promokampaania on võtnud infosõja mõõtmed, selle väitmiseks on põhjuseid küllaga. Ka Eestis on tekkinud olukord, kus osa venekeelseid inimesi eelistavad vaktsineerimist Sputnik V-ga, eirates kohati üldvaktsineerimise vajadust. Paraku lisavad pingeid mujal maailmas toodetud vaktsiinidega seotud mõju- ja tarnejamad, millest on meid kõiki informeeritud.
Selles olukorras on oluline jälgida, milliste sõnumite edastamisega tegeleb kohalik venekeelne meedia. Seejuures pole kõige olulisem ühe või teise vaktsiini kiitmine või laimamine – tähtis on vaktsineerimine ja kehtestatud reeglitest kinnipidamine.
Ajaleht MK Estonija avaldas inimeste päevikuid, kes lasid end vaktsineerida Sputnik V-ga. Huvitav samm, mis suhteliselt mõttetu selle vaktsiini puudumise tõttu Eestis.
Loogika ja pandeemia-aasta praktika näitab, et kõige usaldusväärsemad infoallikad on arstid, seda ka venekeelse elanikkonna seas. Head näited on Irina Dontšenko ja Arkadi Popov. Venekeelne meedia pakub teistegi arstide sõnumeid, mis on viimasel ajal keskendunud vaktsineerimisele. Alati see aga ei õnnestu.
Eelmisel nädalal avaldas rus.postimees.ee videoväitluse kahe lugupeetud arsti, parlamendiliikme Viktor Vassiljevi ja tuntud pediaatri Adik Levini vahel. Paraku sai auditoorium, kes on selgitava ja rahustava info näljas, paraja portsu demagoogiat. Dr. Levin nõudis kohest presidendi ja peaministri sekkumist kuni nende isikliku panuseni Venemaa ja Hiina vaktsiinide sisseostul. Argument: inimesed ju surevad…
Dr. Vassiljev aga pareeris kolleegi demagoogia omapoolsega: kas me peame Putini ees kummarduma? Argumente polnud. Nagu polnud ka mõistlikku infot, mis annaks inimestele ainest konstruktiivseks mõtlemiseks.
Raadio4 saates “Teorija vbrosa” lubasin endale spekulatiivse võrdluse kahe Sputniku vahel – meediakanali ja vaktsiini vahel. Meediakanal Sputniku puhul võtsid mõned venekeelsed inimesed uudise kanali töö lõpetamisest vastu kui “наших бьют” ehk “omasid pekstakse”. Samas uudis kanali uuest algusest ei huvitanud praktiliselt kedagi.
Mulle tundub, et vaktsiiniga Sputnik V on sama lugu. Seni kuni Eestis seda vaktsiini pole, suhtutakse sellesse kui «наших не жалуют» ehk “omasid kiusatakse”. Kui aga Sputnik V saaks Euroopa Liidu tarneloa ja jõuaks Eestisse, siis kaob ka huvi selle vastu. Siis on ju valikuvõimalus ja üldine vaktsineerimispooldajate arv kindlasti tõuseb. Aga see on vaid oletus.
Propastop on kirjutanud riikliku ümberlükkaja vajadusest. Mulle tundub, et oleks vaja ka riiklikku suunanäitajat, muu hulgas ka venekeelsetele meediakanalitele. Ta annaks nõu, kuidas olla tõhusam kommunikatsioonis, kuidas mitte tiražeerida demagoogiat ega mitteolulist infot. Saan aru, et võin esile tuua kolleegide pahameele, kuna ajakirjandus on meil sõltumatu ja oma tegevuses vaba. Kuid iga vabadusega kaasneb ka vastutus, eriti kriisiolukorras.
Foto: Sander Ilvest /Postimees /Scanpix